[pic] | KOMISIJA EVROPSKIH SKUPNOSTI |

Bruselj, 9.11.2005

KOM(2005) 558 končno

Predlog

SKLEP SVETA

o načelih, prednostnih nalogah in pogojih Evropskega partnerstva s Srbijo in Črno goro, vključno s Kosovom, kakor je opredeljeno z Resolucijo Varnostnega sveta Združenih narodov 1244 z dne 10. junija 1999

(predložila Komisija) {SEC (2005) 1423}{SEC (2005) 1428}

OBRAZLOŽITVENI MEMORANDUM

Evropski svet je 19. in 20. junija 2003 v Solunu ponovno poudaril svojo odločenost, da v celoti in učinkovito podpre evropsko perspektivo držav zahodnega Balkana. Potrdil je sklepe Sveta z dne 16. junija 2003 v zvezi z državami zahodnega Balkana, skupaj s prilogo „Solunska agenda za države zahodnega Balkana: približevanje evropskemu združevanju“, ki je uvedla evropska partnerstva kot sredstvo za uresničitev evropske perspektive držav zahodnega Balkana.

V začetku leta 2004 je Komisija predstavila svoje prvo partnerstvo s Srbijo in Črno goro, vključno s Kosovom, kakor je opredeljeno z Resolucijo Varnostnega sveta Združenih narodov 1244 z dne 10. junija 1999. Svet je to partnerstvo sprejel 14. junija 2004. Komisija meni, da je primerno to prvo partnerstvo posodobiti na podlagi ugotovitev Poročila o napredku Srbije in Črne gore 2005.

To prenovljeno evropsko partnerstvo temelji na določbah Uredbe Sveta (ES) št. 533/2004 z dne 22. marca 2004. Vsebuje kratko- in dolgoročne prednostne naloge za priprave države na nadaljnje približevanje Evropski uniji. Od pristojnih organov Srbije in Črne gore se pričakuje, da se bodo na evropsko partnerstvo odzvali tako, da bodo pripravili načrt s časovnim razporedom in podrobnostmi glede posebnih ukrepov, ki jih namerava Srbija in Črna gora sprejeti v ta namen. Ker je Kosovo na podlagi Resolucije Varnostnega sveta Združenih narodov 1244 trenutno pod začasno mednarodno upravo, je treba pod vodstvom začasne uprave Združenih narodov na Kosovu izdelati ločen načrt, v katerem bodo obravnavane prednostne naloge glede Kosova. Komisija bo s sporočili o napredku in s strukturami, določenimi v okviru stabilizacijsko-pridružitvenega procesa, redno spremljala napredek pri uresničevanju prednostnih nalog.

Prednostne naloge Evropskega partnerstva morajo biti podlaga za načrtovanje finančne pomoči Skupnosti, ki se bo še naprej zagotavljala v okviru ustreznih finančnih instrumentov, zlasti Uredbe Sveta (ES) št. 2666/2000 z dne 5. decembra 2000 (CARDS).

Predlagani sklep Sveta nima finančnih posledic. Glede na zgoraj navedeno Komisija poziva Svet, da sprejme priloženi osnutek sklepa Sveta.

Predlog

SKLEP SVETA

o načelih, prednostnih nalogah in pogojih Evropskega partnerstva s Srbijo in Črno goro, vključno s Kosovom, kakor je opredeljeno z Resolucijo Varnostnega sveta Združenih narodov 1244 z dne 10. junija 1999

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 533/2004 o ustanovitvi Evropskega partnerstva v okviru stabilizacijsko-pridružitvenega procesa, zlasti člena 2 Uredbe[1],

ob upoštevanju predloga Komisije,

ob upoštevanju naslednjega:

(1) Evropski svet je odobril uvedbo Evropskega partnerstva kot sredstva za uresničevanje evropske perspektive držav zahodnega Balkana v okviru stabilizacijsko-pridružitvenega procesa.

(2) Uredba Sveta (ES) št. 533/2004 v členu 2 določa, da Svet s kvalificirano večino in na predlog Komisije odloči o načelih, prednostnih nalogah in pogojih, ki jih mora vsebovati Evropsko partnerstvo, kot tudi o morebitnih naknadnih prilagoditvah.

(3) Uredba Sveta (ES) št. 533/2004 tudi določa, da bo izvrševanje Evropskega partnerstva zagotovljeno prek mehanizmov, vzpostavljenih v okviru stabilizacijsko-pridružitvenega procesa in poročil o napredku, ki jih bo predložila Komisija.

(4) To prvo Evropsko partnerstvo je primerno posodobiti, da se na podlagi ugotovitev poročil o napredku 2005 glede priprav Srbije in Črne gore ter Kosova na prihodnjo vključitev v Evropsko unijo, kakor je opredeljeno z Resolucijo Varnostnega sveta Združenih narodov 1244 z dne 10. junija 1999 (v nadaljnjem besedilu (RVSZN), opredelijo nove prednostne naloge za nadaljnje delo.

(5) Od Srbije in Črne gore se pričakuje, da bo pripravila načrt s časovnim razporedom in posebnimi ukrepi, s katerimi bo uresničila prednostne naloge tega evropskega partnerstva in se tako pripravila na prihodnjo vključitev v Evropsko unijo. Ker je Kosovo na podlagi RVZSN 1244 trenutno pod začasno mednarodno upravo, je treba pod vodstvom začasne uprave Združenih narodov na Kosovu izdelati ločen načrt, v katerem bodo obravnavane prednostne naloge glede Kosova –

SKLENIL:

Člen 1

V skladu s členom 1 Uredbe Sveta (ES) št. 533/2004 se načela, prednostne naloge in pogoji Evropskega partnerstva s Srbijo in Črno goro, vključno s Kosovom (RVSZN 1244, navedena v prilogi k temu sklepu, ki je njegov sestavni del.

Člen 2

Izvajanje Evropskega partnerstva se prouči v okviru mehanizmov, vzpostavljenih v okviru stabilizacijsko-pridružitvenega procesa in letnih poročil Komisije.

Člen 3

Ta sklep začne veljati tretji dan po objavi v Uradnem listu Evropskih skupnosti .

V Bruslju,

Za Svet

Predsednik

PRILOGA

SRBIJA IN ČRNA GORA, VKLJUČNO S KOSOVOM: EVROPSKO PARTNERSTVO 2005

1. UVOD

Evropski svet je odobril uvedbo Evropskega partnerstva kot sredstva za uresničevanje evropske perspektive držav zahodnega Balkana v okviru stabilizacijsko-pridružitvenega procesa.

Svet je 14. junija 2004 sprejel prvo partnerstvo s Srbijo in Črno goro, vključno s Kosovom (RVSZN 1244). Primerno je, da se to prvo partnerstvo posodobi na podlagi ugotovitev poročil Komisije o napredku Srbije in Črne gore ter Kosova (RVSZN 1244) iz leta 2005. Drugo evropsko partnerstvo opredeljuje nove prednostne naloge za ukrepanje. Nove prednostne naloge so prilagojene posebnim potrebam ter stopnji pripravljenosti in bodo po potrebi posodobljene. Evropsko partnerstvo predvideva tudi smernice za finančno pomoč Srbiji in Črni gori, vključno s Kosovom (RVSZN 1244).

Od pristojnih oblasti Srbije in Črne gore se pričakuje, da bodo pripravile načrt, vključno s časovnim razporedom in posebnimi ukrepi, za uresničitev prednostnih nalog Evropskega partnerstva. Ker je Kosovo na podlagi Resolucije Varnostnega sveta Združenih narodov 1244 trenutno pod začasno mednarodno upravo, je treba pod vodstvom začasne uprave Združenih narodov na Kosovu izdelati ločen načrt, v katerem bodo obravnavane prednostne naloge glede Kosova.

2. NAČELA

Stabilizacijsko-pridružitveni proces ostaja okvir za evropsko usmeritev držav zahodnega Balkana vse do njihovega pristopa v prihodnosti.

Glavne prednostne naloge so povezane z zmožnostjo doseganja meril, ki jih je določil Evropski svet v Kopenhagnu leta 1993, in pogojev za stabilizacijsko-pridružitveni proces, predvsem pogojev, opredeljenih v sklepih Sveta z dne 29. aprila 1997 ter 21. in 22. junija 1999, z vsebino sklepne deklaracije zagrebškega srečanja na vrhu z dne 24. novembra 2000 ter v Solunski agendi.

3. PREDNOSTNE NALOGE

Prednostne naloge, navedene v tem evropskem partnerstvu, so bile izbrane na podlagi realističnih pričakovanj, da jih bo Srbija in Črna gora, vključno s Kosovom (RVSZN 1244), lahko izpeljala ali pri njih v naslednjih letih dosegla bistven napredek. Razlikujemo med kratkoročnimi prednostnimi nalogami, za katere se pričakuje, do bodo izpolnjene v enem ali dveh letih, in srednjeročnimi prednostnimi nalogami, ki naj bi bile izpolnjene v treh do štirih letih. Prednostne naloge zadevajo tako zakonodajo kot tudi njeno izvajanje.

Ob upoštevanju znatnih stroškov, potrebnih za izpolnitev vseh zahtev EU, ter zapletenosti teh zahtev na nekaterih področjih partnerstvo na tej stopnji še ne zajema vseh pomembnih nalog. Nadaljnja partnerstva bodo vključevala nadaljnje prednostne naloge v skladu z napredkom, ki ga bo dosegla država.

Med kratkoročnimi prednostnimi nalogami so bile opredeljene ključne prednostne naloge, ki so navedene na seznamu prednostnih nalog. Te ključne prednostne naloge niso razvrščene po pomembnosti.

Prednostne naloge, ki zadevajo Srbijo in Črno goro, ter prednostne naloge, ki posebej zadevajo Kosovo, so predstavljene v priloženih seznamih.

4. NAČRTOVANJE

Pomoč Skupnosti v okviru stabilizacijsko-pridružitvenega procesa držav zahodnega Balkana bo zagotovljena v okviru obstoječih finančnih instrumentov, zlasti Uredbe Sveta (ES) št. 2666/2000[2]. Zato ta sklep nima finančnih posledic. Srbija in Črna gora, vključno s Kosovom, ima lahko dostop do sredstev iz večdržavnih in horizontalnih programov.

5. POGOJENOST POMOČI

Pogoj za pomoč Skupnosti v okviru stabilizacijsko-pridružitvenega procesa držav zahodnega Balkana je nadaljnji napredek pri izpolnjevanju kopenhagenskih meril, kakor tudi napredek pri izpolnjevanju posebnih prednostnih nalog iz tega evropskega partnerstva. Nespoštovanje omenjenih pogojev bi lahko pripeljalo do odločitve Sveta, da na podlagi člena 5 Uredbe Sveta (ES) št. 2666/2000[3] sprejme ustrezne ukrepe. Pogoj za pomoč Skupnosti je tudi izpolnjevanje zahtev, ki jih je opredelil Svet v sklepih z dne 29. aprila 1997 ter 21. in 22. junija 1999, zlasti se mora prejemnica zavezati, da bo izvedel demokratične, gospodarske in institucionalne reforme.

6. SPREMLJANJE

Izvajanje Evropskega partnerstva se prouči v okviru mehanizmov, vzpostavljenih v okviru stabilizacijsko-pridružitvenega procesa, predvsem letnih poročil, ki jih predloži Komisija.

SRBIJA IN ČRNA GORA[4]

3.1. Kratkoročne prednostne naloge

Ključne prednostne naloge

- V celoti spoštovati Ustavno listino ter zagotavljati učinkovito delovanje državne skupnosti (zlasti glede pristojnosti državnega tožilstva, delovanja parlamenta državne skupnosti in sprejetja zakonodaje o trajnostnem financiranju državne skupnosti). Sprejeti konstruktiven pristop do razdeljevanja pristojnosti med državno skupnostjo in republikama.

- Nenehno si je treba prizadevati za izvajanje reforme javne uprave, vključno z reformami plačnega sistema v državni upravi, da se zagotovi transparentno zaposlovanje, strokovnost in odgovornost. Zlasti okrepiti strukture za evropsko vključevanje na vseh ravneh (tudi v zvezi z resornimi ministrstvi in parlamenti) in izboljšati sodelovanje med njimi.

- Odločno si prizadevati za reformo sodstva, da se zagotovi njegova neodvisnost, strokovnost in odgovornost, zlasti pregledati sistem zaposlovanja in poklicni sistem, ki mora temeljiti na tehničnih in strokovnih merilih, se izogibati političnemu vplivu in zaščititi trajni mandat sodnikov.

- Zagotoviti učinkovit demokratični nadzor vojske s krepitvijo parlamentarnega nadzora in vzpostavitvijo transparentnega finančnega upravljanja.

- Zagotoviti polno sodelovanje z Mednarodnim kazenskim sodiščem za nekdanjo Jugoslavijo (MKSJ).

- V celoti spoštovati RVSZN 1244 in okrepiti dialog s Prištino. Prizadevati si za konstruktiven pristop glede Kosova.

Politične zahteve

DEMOKRACIJA IN PRAVNA DRŽAVA

Ustavna vprašanja

- Revidirati ustave republik v skladu z evropskimi standardi.

Volitve

- V Srbiji : Dokončati reformo volilne zakonodaje (vključno z volilnim imenikom) v skladu s priporočili Urada za demokratične institucije in človekove pravice. Dosledno izvajati zakonodajo o financiranju političnih strank.

- V Črni gori : Depolitizirati upravljanje volitev v skladu s priporočili Urada za demokratične institucije in človekove pravice in vzpostaviti transpareneten okvir za financiranje kampanj.

Javna uprava

- V Srbiji : Izvajati zakonodajo za vzpostavitev urada varuha človekovih pravic. V Črni gori : Okrepiti upravno usposobljenost urada varuha človekovih pravic. Zagotoviti ustrezno izvrševanje priporočil varuha človekovih pravic.

Pravosodni sistem

- V obeh republikah : Sprejeti in izvajati zakonodajo o obveznem osnovnem in nadaljevalnem usposabljanju za sodnike, tožilce, osebje sodišč in okrepiti centre za usposabljanje. Začeti racionalizirati sistem sodišč in posodobiti postopke, zlasti na področju gospodarskega prava. Krepiti avtonomnost sistema sodnega pregona, zlasti tožilstev za organizirani kriminal. V Srbiji : okrepiti tožilstva za vojne zločine. Ustanoviti upravna in pritožbena sodišča.

Protikorupcijska politika

- V obeh republikah : Dosledno izvajati zakone o nezdružljivosti funkcij.

- V Srbiji : Sprejeti in izvajati celovito protikorupcijsko strategijo in pozneje podrobne akcijske načrte, predvsem z ustanovitvijo pristojnega organa za izvajanje.

- V Črni gori : Izvajati protikorupcijsko strategijo, predvsem z ustanovitvijo pristojnega organa za izvajanje.

ČLOVEKOVE PRAVICE IN ZAŠČITA MANJŠIN

- Izpolniti vse preostale obveznosti, ki izhajajo iz članstva v Svetu Evrope. Zagotoviti enotno dejansko izvajanje teh obveznosti v okviru Evropske konvencije o človekovih pravicah in temeljnih svoboščinah ter Evropske konvencije o preprečevanju mučenja v celotni državni skupnosti.

- V obeh republikah : Na vse domnevne zadeve slabega ravnanja se je treba odzvati s celovitimi in transparentnimi ukrepi. Okrepiti službe notranjega nadzora, ki se ukvarjajo z zlorabami organov kazenskega pregona.

- V obeh republikah : Izboljšati razmere v zaporih, zlasti glede bolj ranljivih skupin zapornikov, kot so mladoletni storilci kaznivih dejanj. Zagotoviti ustrezno spremljanje razmer v zaporu za obsojence, ki prestajajo dolgotrajne zaporne kazni in zaradi kaznivih dejanj, povezanih z organiziranim kriminalom, Zagotoviti usposabljanje osebja zaporov in izboljšati opremo za posebne potrebe. V Srbiji : Izvajati zakonodajo glede izvrševanja kazni.

- Sprejeti celostno protidiskriminacijsko zakonodajo.

- V Srbiji : Uveljaviti zakonodajo o medijih. Zagotoviti neodvisnost Sveta za radiodifuzijo, kakor tudi pravično in transparentno dodeliti oddajniške frekvence upravljavcem medijev. Zagotoviti popolno in pravočasno preoblikovanje državne radiotelevizije v zasebno javno radiotelevizijo. Dokončati preoblikovanje Radiotelevizije Srbije v javno radiotelevizijsko podjetje v skladu z evropskimi standardi. Dosledno izvajati zakon o prostem dostopu do informacij. V Črni gori : Sprejeti zakon, ki bo omogočal dostop javnosti do informacij. Nadaljevati preoblikovanje Radiotelevizije Črna gora v javno radiotelevizijsko podjetje.

- V Srbiji : Spodbujati razvoj organizacij civilne družbe tako finančno kot tudi drugače, predvsem s sprejetjem zakona o združenjih in zakonodaje o pravnem statusu tujih NVO. V Črni gori : Sprejeti strategijo sodelovanja med NVO in vladnimi organi.

- V Srbiji : Sprejeti ustrezno zakonodajo o vračilu premoženja in zagotoviti njeno polno izvajanje, predvsem z obravnavanjem vprašanj mestne lastnine (v državni rasti). V Črni gori : Dosledno izvajati zakonodajo o vračilu premoženja.

- Zagotoviti ustrezno sodelovanje med državno skupnostjo in republikama in, kjer je potrebno, tudi na regionalni in lokalni ravni glede zakonodajne podlage za zaščito manjšin v praksi. Izvajati strategije in akcijske načrte, ki zadevajo vključevanje Romov, vključno s povratniki. V Srbiji : Krepiti delovanje svetov za narodne manjšine. Spodbujati dobre odnose med etničnimi skupinami, zlasti s sprejetjem ustreznih ukrepov na področju izobraževanja. Spodbujati udeležbo manjšin v sodstvu in organih kazenskega pregona. V Črni gori : Sprejeti zakon o zaščiti pravic manjšin.

REGIONALNE ZADEVE IN MEDNARODNE OBVEZNOSTI

- V celoti spoštovati Daytonski sporazum.

- Krepiti regionalno sodelovanje in dobre sosedske odnose. Skleniti in izvajati sporazume s sosednjimi državami, zlasti na področju proste trgovine, čezmejnega sodelovanja, boja proti organiziranemu kriminalu, nedovoljene trgovine in tihotapljenja, pravosodnega sodelovanja, upravljanja meja, okolja, prometa in energije.

- Zagotoviti ustrezno sodelovanje med državno skupnostjo in republikama glede zakonodajne podlage za pravice beguncev, notranje razseljenih oseb ter njihovo zaščito v praksi. Razveljaviti vse diskriminatorne določbe, zlasti v Črni gori , na področju trga dela, dostopa do premoženjskih pravic, pravnih sredstev in dostopa do državljanstva. Zagotoviti neoviran dostop do zdravstvenih storitev ter osebnih dokumentov. Zagotoviti pravico do resnične izbire med trajno vrnitvijo in vključevanjem.

Gospodarske zahteve

V Srbiji :

- Ohranjati makroekonomsko stabilnost. Nadaljevati potrebno davčno prilagajanje in konsolidacijo, ki bi pomagala zmanjšati zunanje neravnovesje in obvladati inflacijski pritisk. Ohraniti previdno denarno politiko, podprto s primerno politiko menjalnega tečaja. Posodobiti politiko plač in preprečiti, da se plače javnega sektorja zvišajo nad rast produktivnosti. Spremljati hitro naraščanje števila posojil in prilagoditi pravila varnega in skrbnega poslovanja. Še naprej razvijati in izvajati reformo pokojninskega sistema in nadaljevati reformo sistema zdravstvenega zavarovanja.

- Nadaljevati formalno urejanje sive ekonomije in razširiti osnovo za odmero davka s pomočjo izvedbe sistema upravljanja javne porabe (državno premoženje, notranji nadzor javnih financ) in celovitimi davčnimi reformami z manj izjemami in znižanimi stopnjami, zlasti v zvezi z delom.

- Pospešiti prestrukturiranje in privatizacijo velikih podjetij v družbeni in državni lasti, da se okrepi finančna in podjetniška disciplina. Nadaljevati stečajne postopke močno zadolženih nerentabilnih podjetij v družbeni lasti, da se zmanjšajo kvazidavčne izgube. Pospešiti prestrukturiranje velikih javnih gospodarskih služb. Zagotoviti dodeljevanje zadostnih proračunskih sredstev za presežne delavce in stroške prestrukturiranja.

- Dokončati reformo bančnega sektorja, zlasti privatizacijo državnih bank. Nadaljevati prestrukturiranje in privatizacijo zavarovalniškega sektorja.

- Reformirati sistem administrativno določenih cen ter cen pod vladnim nadzorom. Zlasti približati cene energije ravni, ki bo omogočala kritje stroškov, tudi s postopnim nadomeščanjem vseh obstoječih subvencij v ceni za revne potrošnike z neposrednimi transferji.

- Razviti stabilen in delujoč trg z zemljišči in nepremičninami. Pripraviti zakonodajo o katastru.

- Še naprej spodbujati zaposlovanje in boj proti brezposelnosti, predvsem glede poklicnega usposabljanja in reform trga dela, z vključitvijo vseh zainteresiranih akterjev. Izboljšati državne službe za zaposlovanje ter jim zagotoviti zadosti osebja in sredstev za izvajanje politik.

- Nadaljevati potrebne prilagoditve srbskega trgovinskega režima, da bo združljiv z avtonomnimi trgovinskimi ukrepi, pravili STO in prihodnjim stabilizacijsko-pridružitvenim sporazumom.

V Črni gori :

- Ohranjati makroekonomsko stabilnost. Nadaljevati potrebno davčno prilagajanje in konsolidacijo za zmanjšanje zunanjega neravnovesja.

- Izvajati sistem upravljanja javne porabe.

- Zagotoviti fleksibilne mehanizme za urejanje cen na trgu dela. Izvajati zakon o zaposlovanju, izboljšati državne službe za zaposlovanje in jim zagotoviti zadosti osebja in sredstev za izvajanje politik.

- Dokončati še potrebno sprostitev cen. Z izvajanjem novega sistema za določanje cen elektrike približati cene energije ravni, ki bo omogočala kritje stroškov. Postopoma nadomestiti vse obstoječe subvencije v ceni za revne potrošnike z neposrednimi transferji.

- Pospešiti prestrukturiranje državnih podjetij. Dokončati privatizacijo podjetij v družbeni lasti. Sprejeti in izvajati zakon o zavarovalniškem nadzoru.

- Razviti stabilen in delujoč trg z zemljišči in nepremičninami. Sprejeti zakon o prostorski ureditvi in zakon o stavbnih zemljiščih ter zagotoviti njihovo učinkovito izvajanje.

- Nadaljevati potrebne prilagoditve črnogorskega trgovinskega režima, da bo združljiv z avtonomnimi trgovinskimi ukrepi, pravili STO in prihodnjim stabilizacijsko-pridružitvenim sporazumom.

Evropski standardi

NOTRANJI TRG

- Odstraniti obstoječe in se izogibati novim oviram pri delovanju notranjega trga državne skupnosti. V celotni državni skupnosti domačim in tujim subjektom zagotoviti dostop do trga blaga, storitev, kapitala in oseb. Zagotoviti zakonodajna posvetovanja in uporabljati načelo vzajemnega priznavanja za vse republiške odločitve o dostopu na trg.

Prosti pretok blaga

- Nadaljevati prizadevanja za prilagajanje predpisov in uredb na področju standardizacije, certificiranja, meroslovja, akreditacije in ugotavljanja skladnosti pravnemu redu EU zaradi ustvarjanja ugodnih pogojev za trgovino. Začeti sprejemati evropske standarde.

- Vzpostaviti mehanizme notranjega posvetovanja in obveščanja o novih tehničnih uredbah pred njihovim sprejetjem glede ukrepov, ki bodo vplivali na trgovino.

- Vzpostaviti pravni okvir in upravno usposobljenost za dejavno varstvo potrošnikov v skladu s potrošniško politiko EU.

Prosti pretok kapitala

- Izvajati sistem korespondenčnih računov v komercialnih bankah, da bi zagotovili prost pretok kapitala med republikama.

Carine in obdavčenje

- Nadalje prilagajati carinsko zakonodajo in carinske postopke pravnemu redu EU. Nadaljevati posodabljanje carinskih uprav, da bi zagotovili doseganje visoke stopnje upravne usposobljenosti in boj proti korupciji, čezmejnemu kriminalu in davčnim utajam. Okrepiti upravno sodelovanje in zagotoviti dosledno upoštevanje obveznosti v zvezi z izvajanjem preferenčnih trgovinskih ukrepov (poreklo).

- Še naprej približevati davčno zakonodajo pravnemu redu EU. Izboljšati izvajanje davčne zakonodaje in se pri tem osredotočiti na pobiranje prihodkov ter nadzor, da bi zmanjšali obseg davčnih utaj.

- Spoštovati načela kodeksa ravnanja za obdavčitev podjetij ter zagotavljati skladnost novih davčnih ukrepov s temi načeli.

Konkurenca

- Vzpostaviti protimonopolne ureditve, ki se bodo uporabljale za vse protikonkurenčne učinke. Zagotoviti upravno usposobljenost za učinkovito in neodvisno izvrševanje teh predpisov.

- Vzpostaviti točke za usklajevanje državnih pomoči in poskrbeti za popolno preglednost državnih pomoči kot prvi korak k nadzoru državne pomoči.

Javna naročila

- Izvajati dosledno in učinkovito ureditev javnih naročil v obeh republikah. Zagotoviti preglednost postopkov, ne glede na vrednost posamezne pogodbe, ter nediskriminatornost med srbskimi in črnogorskimi ponudniki ter ponudniki EU.

Pravo intelektualne lastnine

- Nadalje krepiti varstvo pravic intelektualne lastnine s sprejetjem preostalih zakonov in predpisov lokalnih skupnosti. Zagotoviti kazenske določbe in okrepiti usposobljenost za izvajanje in izvrševanje zakonodaje na tem področju, predvsem s strani mejnih služb.

Statistika

- V obeh republikah : Razviti zanesljivo ekonomsko statistiko. Revidirati in sprejeti glavni načrt za statistiko z namenom okrepiti kakovost in razširiti obseg statistike. Njeno izvajanje uskladiti med republikama in državno skupnostjo. Okrepiti zbiranje in obdelavo kmetijskih statističnih podatkov v skladu s standardi in metodologijo EU. Dokončati postopek usklajevanja z nomenklaturo HS 2000/2002. V Srbiji : Sprejeti zakonodajo o statistiki.

SEKTORSKE POLITIKE

Industrija in MSP

- V obeh republikah : Nadaljevati izvajanje Evropske listine za mala podjetja.

- V Srbiji : Nadaljevati izvajanje novega sistema za pospešeno registracijo družb in uvesti hitrejše postopke izdajanja dovoljenj. Nadaljevati uvajanje regulativne presoje vpliva. Izboljšati možnosti za spodbujanje podjetništva in zastopanja podjetij. Še naprej razvijati lokalne/regionalne podporne strukture za podjetja (povezana podjetja, inkubatorju, poslovni in tehnološki centri).

- V Črni gori : Okrepiti novoustanovljeno avtonomno agencijo za spodbujanje naložb. Nadaljevati izvajanje nacionalnega jamstvenega sklada. Izboljšati spodbujanje podjetništva in posvetovanja. Pospešiti prizadevanja za racionalizacijo in pospešitev sistemov izdajanja dovoljenj. Uvesti „postopek tihe odobritve“ izdajanja dovoljenj in registracije. Začeti uvajati postopek regulativne presoje vpliva. Izboljšati dostop do financ in razvijati podporne strukture za podjetja (povezana podjetja, inkubatorji, poslovni in tehnološki centri).

Kmetijstvo in ribištvo

- V Srbiji : Nadalje krepiti upravno usposobljenost za oblikovanje in izvajanje politike. Sprejeti in začeti izvajati zakonodajo glede varnosti živil ter veterinarsko in fitosanitarno zakonodajo. Posodobiti veterinarske in fitosanitarne laboratorije, inšpektorate in nadzor na zunanjih mejah. Dokončati uvajanje sistema označevanja živali in registriranja goveda.

- V Črni gori : Nadalje krepiti upravno usposobljenost za oblikovanje in izvajanje politike. Izvajati zakon o veterinarskih zadevah (vključno z ribiškimi proizvodi) in ustanoviti veterinarske in fitosanitarne laboratorije. Okrepiti nadzor. Pospešiti prizadevanja za prilagajanje zakonodaje o veterinarskih fitosanitarnih zadevah pravnemu redu EU. Prilagoditi sistem označevanja živali in registriranja goveda zahtevam EU.

Okolje

- V Srbiji : Zakonodajo še naprej približevati zakonodaji in standardom EU (onesnaženost zraka, upravljanje z odpadki, varstvo narave). Sprejeti in začeti izvajati nacionalno strategijo za varstvo okolja. Okrepiti upravno usposobljenost, predvsem institucij in organov, pristojnih za načrtovanje, izdajanje dovoljenj, inšpekcije, spremljanje kot tudi vodenje projektov. Pripraviti večletni načrt za financiranje naložb. Izvajati sprejeto zakonodajo, predvsem glede okoljske presoje in industrijskega onesnaževanja. Začeti graditi infrastrukturo za obdelavo in varno odlaganje nevarnih odpadkov.

- V Črni gori : Zakonodajo še naprej približevati zakonodaji in standardom EU, predvsem okvirno okoljevarstveno zakonodajo. Izvajati in uveljavljati sprejeto zakonodajo. Razviti splošno strategijo varstva okolja (voda, odpadki, zrak). Sprejeti načrt za urejanje prostora. Sprejeti strategijo trajnostnega razvoja in sektorske strategije (integrirano upravljanje obalnega območja, biotska raznovrstnost, sprememba podnebja). Okrepiti upravno usposobljenost.

Prometna politika

- Zaključiti program in nadaljevati prilagajanje zakonodaje na področju letalstva pravnemu redu EU glede skupnega evropskega zračnega prostora (ECAA).

- Izvajati Memorandum o soglasju o razvoju ključnega regionalnega prometnega omrežja v jugovzhodni Evropi, vključno s prometnim observatorijem.

- V Srbiji : Sprejeti in izvajati nacionalno prometno strategijo (cestni, železniški, zračni promet, promet po plovnih poteh), s poudarkom na gospodarski sposobnosti preživetja tega sektorja. Izvajati zakon o prevozu v železniškem prometu. Zaključiti glavni načrt za storitve celinske plovbe.

- V Črni gori : Izvajati zakon o prevozih v cestnem prometu (vključno z vzpostavitvijo ustreznih struktur za izvajanje). Zagotoviti zadostna sredstva za vzdrževanje prometne infrastrukture in institucij.

Energetika

- Začeti izvajati obveznosti, prevzete v okviru Pogodbe o Energetski skupnosti.

- V Srbiji : Dosledno izvajati energetski zakon, ki zagotavlja tudi nemoteno delovanje neodvisne regulatorne agencije za energetiko. Nadaljevati okoljske preglede energetskih objektov in se spoprijeti s problematiko najhujših onesnaževalcev. Zagotoviti razčlenitev z namenom izvedbe prestrukturiranja in privatizacije. Okrepiti potrebne upravne strukture. Doseči nadaljnji napredek pri oblikovanju regionalnega trga z energijo (med drugim z izboljšano medsebojno povezanostjo).

- V Črni gori : Dokončati in izvajati strategijo za razvoj energetike, ki bo vključevala strategijo za energetsko učinkovitost. Okrepiti upravno usposobljenost Ministrstva za gospodarstvo na področju energetike. Razčleniti in prestrukturirati javno službo na področju oskrbe z električno energijo. Okrepiti regulatorni organ za energetiko. Dokončati prestrukturiranje in liberalizacijo notranjega energetskega trga. Privatizirati in/ali omogočiti oblikovanje javnih/zasebnih partnerstev v sektorju.

Informacijska družba in mediji

- V Srbiji : Zagotoviti liberalizacijo sektorja elektronskih komunikacij, neodvisnost in učinkovito delovanje regulatornih organov ter sprejetje in uporabo potrebnih zakonov in politik za ta sektor.

- V Črni gori : Okrepiti Agencijo za telekomunikacije in tako spodbujati konkurenco na trgu, zlasti z uvedbo potrebnih ukrepov za varstvo konkurence in določitvijo pogojev za cene medsebojnega povezovanja.

Finančni nadzor

- Razviti strategijo javnega notranjega finančnega nadzora.

PRAVICA, SVOBODA IN VARNOST

Vizumi, nadzor meje, azil in migracije

- Izdelati pristop na ravni državne skupnosti glede integriranega upravljanja meje in zagotoviti dosledno izvajanje v skladu z Memorandumom o soglasju na republiški ravni. Po Ohridski regionalni konferenci o obmejni varnosti in upravljanju mej, ki je potekala maja 2003, izvajati kratkoročne ukrepe, ki jih je sprejela vlada.

- V Srbiji : Sprejeti konkretne ukrepe za izvajanje najboljših praks glede obmejne policije. Nemudoma nadaljevati demilitarizacijo nadzora meje s sodelovanjem organov državne skupnosti.

- V Črni gori : Nadalje krepiti civilni nadzor mej (vključno z usposabljanjem ter z opremo, ki je združljiva s standardi EU).

- V skladu z Ustavno listino na ravni državne skupnosti razviti pristop k vprašanjem, ki so povezana z vizumi, azilom in migracijami, predvsem s popolno uskladitvijo vizumskih ureditev, ki se uporabljajo v republikah. Vzpostaviti mehanizme za spremljanje doslednega izvajanja teh politik na republiški ravni.

- Sprejeti zakone o azilu v obeh republikah in nadaljevati sklepanje in izvajanje sporazumov o ponovnem sprejemu. V Srbiji : Povečati zmogljivost in infrastrukturo sprejemnih centrov za prosilce za azil in begunce. V Črni gori : Izvesti izgradnjo načrtovanih sprejemnih centrov za prosilce za azil in begunce.

Pranje denarja

- V obeh republikah : Zagotoviti učinkovito izvajanje zakonodaje proti pranju denarja in okrepiti enote finančnega nadzora.

Droge

- V obeh republikah : Povečati sposobnost za boj proti prometu s prepovedanimi drogami ter razviti in začeti izvajati nacionalno strategijo na področju drog v skladu s strategijo na področju drog EU.

Policija

- Izvajati dogovorjene institucionalne okvire za sodelovanje sodstva in organov kazenskega pregona med republikama , predvsem s doslednim izvajanjem Memoranduma o soglasju, ki ga je podpisalo za to pristojno Ministrstvo za pravosodje in notranje zadeve.

- V Srbiji : Sprejeti zakon o policiji, da bi se zagotovila strokovnost in odgovornost.

- V Črni gori : Izvajati zakon o policiji in državni agenciji za varnost, da se zagotovi njuna strokovnost in odgovornost.

Boj proti organiziranemu kriminalu in terorizmu

- Vzpostaviti učinkovite institucionalne mehanizme za medsebojno sodelovanje agencij znotraj republik in formalizirati sodelovanje med njimi.

- V obeh republikah : Sprejeti zakonodajo in razviti zmogljivost za zaseg premoženja. Okrepiti obveščevalno dejavnost v zvezi s kaznivimi dejanji. Sprejeti zakonodajo o varstvu osebnih podatkov in ustrezno ukrepati v zvezi s pripravo na sklenitev sporazuma o sodelovanju z Europolom. Okrepiti boj proti trgovini z ljudmi, vključno z zagotavljanjem zadovoljive pomoči ter zaščite za žrtve.

- Razširiti učinkovito mednarodno sodelovanje in izvajati ustrezne mednarodne konvencije o boju proti terorizmu. Izboljšati sodelovanje in izmenjavo informacij med vsemi vejami varnostnih služb z drugimi državami. Preprečevati financiranje in pripravo terorističnih dejanj.

3.2. Srednjeročne prednostne naloge

Politične zahteve

DEMOKRACIJA IN PRAVNA DRŽAVA

Javna uprava

- Nadalje krepiti oddelke za evropske zadeve na resornih ministrstvih, kakor tudi mehanizme sodelovanja z uradi za evropske zadeve.

- V Srbiji : Še naprej polno izvajati zakone o javnih uslužbencih ter o javni upravi. Izvajati ukrepe za razvoj kadrov v javni upravi. Okrepiti usposobljenost javne uprave (oblikovanje politike in medresorska koordinacija) na vladni in lokalni ravni. Vzpostaviti centraliziran sistem za izplačevanje plač. Okrepiti proces oblikovanja gospodarske politike. Sprejeti in izvajati reformo za decentralizacijo in zagotoviti sposobnost za preživetje lokalnih vladnih ustanov.

- V Črni gori : Zagotoviti usposobljenost Urada za upravljanje s človeškimi viri. Okrepiti proces oblikovanja politike. Izvajati reformo za decentralizacijo.

Obrambna reforma

- Nadaljevati proces prestrukturiranja oboroženih sil, vključno s potrebnim zmanjšanjem vojaških zmogljivosti (ob upoštevanju socialnih učinkov) in privatizirati vojaške ustanove in obrambno industrijo ter povečati transparentnost in civilni nadzor.

Pravosodni sistem

- V Srbiji : Sprejeti nacionalno strategijo za reformo pravosodja, kateri naj sledi akcijski načrt, zlasti glede imenovanja ter preskusne dobe sodnikov in avtonomnosti tožilstev. Vzpostaviti in izvajati informacijsko mrežo za tožilce na vseh ravneh. Zagotoviti izvrševanje sodnih odločb. Še naprej krepiti usposobljenost za sojenje vojnim zločincem doma in v popolni skladnosti z mednarodnimi obveznostmi glede sodelovanja z MKSJ.

- V Črni gori : Zagotoviti ustrezno delovanje Pravosodnega centra za usposabljanje. Izvajati informacijsko strategijo za pravosodje.

Protikorupcijksa politika

- Zagotoviti popolno spoštovanje Konvencije Združenih narodov o boju proti korupciji.

ČLOVEKOVE PRAVICE IN ZAŠČITA MANJŠIN

- Izvajati protidiskriminacijsko zakonodajo.

- Zagotoviti vključenost invalidnih otrok ali otrok manjšin v redno šolanje. Reformirati sistem vzgoje.

- Še naprej spodbujati vključevanje manjšin in dobre medsebojne odnose med etničnimi skupinami.

REGIONALNE ZADEVE IN MEDNARODNE OBVEZNOSTI

- Olajšati vključevanje beguncev, ki se ne odločijo za vrnitev. V Srbiji : Sprejeti novo zakonodajo o beguncih; nadaljevati izvajanje državne strategije. V Črni gori : Izvajati nacionalno strategijo o beguncih kot del celovite strategije o socialni vključenosti in socialni integraciji.

Gospodarske zahteve

V Srbiji:

- Nadaljevati trajnostne makroekonomske politike. Nadaljevati davčno prilagajanje in konsolidacijo za nadaljnje zmanjšanje zunanjega neravnovesja in obvladovanje inflacijskega pritiska. Prednostno razvrstiti javno porabo v okviru letnega in srednjeročnega načrtovanja proračuna. Zlasti zmanjšati kvazidavčne izgube podjetij v državni in družbeni lasti. Nadaljevati zmerno politiko plač. Nadaljevati prizadevanja za reformo pokojninskega sistema in sistema zdravstvenega zavarovanja.

- Izboljšati proračunski postopek in finančno poslovanje. Okrepiti razvijanje usposobljenosti za pripravo ter izvrševanje proračuna, da bi omogočili določanje prednostnih nalog. Izboljšati finančno poslovanje na centralni in lokalni ravni.

- Vzpostaviti učinkovite postopke za odkrivanje, obravnavo in spremljanje primerov domnevnih goljufij in drugih nepravilnosti, ki zadevajo nacionalna in mednarodna sredstva.

- Nadaljevati proces privatizacije velikih podjetij v družbeni in državni lasti in, kjer je potrebno, javnih gospodarskih družb za povečanje deleža zasebnega sektorja v gospodarstvu.

- Okrepiti poslovno okolje za spodbujanje razvoja zasebnega sektorja ter zaposlovanja, za katerega so značilni konkurenčni trgi, enake možnosti vseh udeležencev in dostop do sredstev zahvaljujoč razvoju finančnega sektorja.

- Okrepiti delovanje trga zemljišč/nepremičnin. Sprejeti in izvajati zakonodajo o katastru ter zakonodajo, ki omogoča zasebno lastništvo mestnih zemljišč. Začeti zemljiško reformo ter prestrukturiranje in privatizacijo velikih kmetij.

- Nadaljevati potrebne reforme za uskladitev s pravili in obveznostmi STO, da se pospeši proces pristopa k STO.

- Začeti načrtovati in uporabljati celostno politiko na področju raziskav.

V Črni gori:

- Nadaljevati trajnostne makroekonomske politike. Nadaljevati davčno prilagajanje in konsolidacijo za nadaljnje zmanjšanje zunanjega neravnovesja. Prednostno razvrstiti javno porabo v okviru kratko- in srednjeročnega načrtovanja proračuna. Zlasti zmanjšati subvencije, transferje in obseg sredstev za plače v državni upravi. Stalno zmanjševati skupno javno porabo kot delež BDP.

- Izboljšati proračunski postopek in finančno poslovanje. Okrepiti razvijanje usposobljenosti za pripravo ter izvrševanje proračuna, da bi omogočili določanje prednostnih nalog. Izboljšati finančno poslovanje na centralni in lokalni ravni.

- Vzpostaviti učinkovite postopke za odkrivanje, obravnavo in spremljanje primerov domnevnih goljufij in drugih nepravilnosti, ki zadevajo nacionalna in mednarodna sredstva.

- Okrepiti poslovno okolje za spodbujanje razvoja zasebnega sektorja ter zaposlovanja, za katerega so značilni konkurenčni trgi, enake možnosti vseh udeležencev in dostop do sredstev zahvaljujoč razvoju finančnega sektorja. Poenostaviti sodne postopke o gospodarskih sporih.

- Nadaljevati potrebne reforme za uskladitev s pravili in obveznostmi STO, da se pospeši procesa pristopa k STO.

- Začeti načrtovati in uporabljati celostno politiko na področju raziskav.

Evropski standardi

NOTRANJI TRG

Prosti pretok kapitala

- Nadalje liberalizirati kratko- in srednjeročne kapitalske transakcije v obeh republikah .

Prosti pretok blaga

- Še naprej razvijati standardizacijo, zlasti s sprejetjem evropskih standardov. Nadaljevati prenos direktiv po starem in novem pristopu. Vzpostaviti strukturo za nadzor trga, ki jo zahteva pravni red EU .

Carine in obdavčenje

- Zagotoviti stalno prilagajanje carinske in davčne zakonodaje Srbije in Črne gore pravnemu redu EU in še povečati upravno usposobljenost za izvajanje carinske zakonodaje in za boj proti korupciji, čezmejnemu kriminalu in davčnim utajam.

- Izboljšati transparentnost in izmenjavo informacij z državami članicami EU za olajšanje izvajanja ukrepov za preprečevanje izogibanja ali utaje davkov.

- Statistika

- V obeh republikah : Razviti zanesljivo ekonomsko statistiko. Razvijati institucionalno usposobljenost za pripravo in objavo osnovnih statističnih podatkov, usklajenih z evropskimi standardi, na področju poslovne statistike, statistike trga dela in nacionalnih računov.

SEKTORSKE POLITIKE

Industrija in MSP

- V obeh republikah : Izvajati Evropsko listino za mala in srednja podjetja.

Kmetijstvo in ribištvo

- V Srbiji : Nadalje nadgrajevati upravno usposobljenost za oblikovanje in izvajanje politike. Oblikovati in začeti izvajati politiko razvoja podeželja. Še naprej krepiti veterinarsko, sanitarno in fitosanitarno zakonodajo ter zakonodajo na področju varnosti hrane in nadzora, vključno z laboratoriji za vino. Izboljšati ravnanje z odpadki in zmanjšati kmetijsko onesnaževanje. Okrepiti sisteme kmetijskega trga in trga s hrano, vključno z obvladovanjem kakovosti in analizo nevarnosti in kritičnih kontrolnih točk. Zmanjšati politično izkrivljanje kmetijskih trgov in reformirati oddelek za blagovne rezerve. Razširiti označevanja živali in uporabo postopkov registriranja na druge živalske vrste. Pripraviti program za izboljšanje obratov za predelavo hrane, da bodo izpolnjene zahteve EU.

- V Črni gori : Nadalje nadgrajevati upravno usposobljenost za oblikovanje in izvajanje politike. Oblikovati in začeti izvajati politiko razvoja podeželja. Okrepiti institucionalno usposobljenost na področju varnosti hrane. Pripraviti program za izboljšanje obratov za predelavo hrane, da bodo izpolnjene zahteve EU. Začeti ukrepe za označevanja ovac in koz ter registracijo njihovega gibanja. Začeti ukrepe za učinkovit nadzor domače rastlinske pridelave, zlasti za proizvode s posebnimi zahtevami EU. Sprejeti ukrepe, da se zagotovi približevanje ribiške politike standardom EU, zlasti na področju upravljanja virov, inšpekcije in nadzora ter tržne in strukturne politike.

Okolje

- V obeh republikah : Nadaljevati izvajanje in uveljavljanje zakonodaje, prilagojene zakonodaji EU. Izvajati zakonodajo o presoji vplivov na okolje. Ratificirati in začeti izvajati Kjotski protokol. Zagotoviti uresničljiv finančni okvir za izvajanje srednje- do dolgoročne politike varstva okolja.

- V Srbiji : Sprejeti in začeti izvajati strategije o onesnaženosti zraka, upravljanju z odpadki in varstvu narave. Še naprej izvajati nacionalno strategijo za varstvo okolja ter strategijo za varstvo voda. Nadalje krepiti upravno usposobljenost institucij in ustanov za varovanje okolja. Začeti izvajati večletni načrt financiranja naložb. Zaključiti gradnjo infrastrukture za obdelavo in varno odlaganje nevarnih odpadkov.

- V Črni gori : Nadaljevati približevanje zakonodaje zakonodaji in standardom EU, predvsem zakonodaje o onesnaževanju zraka, vodi in odpadkih. Začeti izvajati načrt za urejanje prostora in splošno strategijo varstva okolja. Razviti splošno strategijo varstva okolja (voda, odpadki, zrak). Začeti izvajati strategijo trajnostnega razvoja in sektorske strategije (integrirano upravljanje obalnega območja, biotska raznovrstnost, sprememba podnebja). Še naprej krepiti upravno usposobljenost resornih ministrstev in organov, pristojnih za okoljsko načrtovanje, izdajanje dovoljenj, inšpekcije, spremljanje kot tudi vodenje projektov.

Prometna politika

- V obeh republikah : Okrepiti razvijanje zmogljivosti, vključno s pripravljanjem projektov za večje naložbe. Še naprej zagotavljati zadostna sredstva za vzdrževanje prometne infrastrukture in institucij.

- Izvajati mednarodne zaveze v okviru konvencij o mednarodnih pomorskih organizacijah in izboljšati pogoje pomorske varnosti flote v skladu s Pariškim memorandumom o soglasju.

Energetika

- V obeh republikah : Sprejeti in izvajati dolgoročno strategijo okoljske trajnostne energetske politike.

- Nadaljevati izvajanje regionalnih in mednarodnih obveznosti na tem področju, z namenom oblikovanja konkurenčnega regionalnega energetskega trga.

Informacijska družba in mediji

- V obeh republikah : Prenesti in izvajati novi okvir EU za elektronske komunikacije. Zagotoviti neodvisnost, zadostna sredstva in strokovno znanje regulativnih organov. Avdiovizulano zakonodajo začeti prilagajati pravnemu redu EU.

Finančni nadzor

- Razviti in izvajati načela decentralizirane upravne odgovornosti in delovanja neodvisne notranje revizije v skladu z mednarodnimi standardi in najboljšimi praksami EU.

- Okrepiti izvedbeno sposobnost ter funkcionalno in finančno neodvisnost vrhovne revizijske institucije.

- Razviti postopke in upravno usposobljenost za zagotovitev učinkovite zaščite finančnih interesov EU.

PRAVICA, SVOBODA IN VARNOST

Vizumi, nadzor meje, azil in migracije

- V obeh republikah : Razviti tehnično infrastrukturo ter usposobljenost človeških virov za izvajanje politike integriranega sistema upravljanja meja, vključno s krepitvijo mejne policije ter carinskih služb. Z odprtjem novih mejnih prehodov omogočiti lažje prehajanje meje. Okrepiti sodelovanje med republiškimi agencijami za boj proti trgovini z ljudmi.

Policija

- V obeh republikah : Nadaljevati prestrukturiranje policije, zagotoviti odgovornost, reformirati izobraževanje policistov, zagotoviti sodelovanje med organi kazenskega pregona.

Boj proti organiziranemu kriminalu in terorizmu

- V obeh republikah : Razviti učinkovit sistem za zaščito prič, ki bo vključeval tudi regionalne elemente. Okrepiti boj proti gospodarskemu in finančnemu kriminalu (vključno s pranjem in ponarejanjem denarja), goljufijam in korupciji ter izboljšati s tem povezano zakonodajo. Omogočiti namestitev uradnikov za zvezo, dodeljenih s strani držav članic EU v ustrezna državna telesa, ki so povezana z bojem proti organiziranemu kriminalu. Izvajati Palermsko konvencijo o nadnacionalnem organiziranem kriminalu.

- V Srbiji : Okrepiti usposobljenost Ministrstva za notranje zadeve (predvsem v oddelku za organizirani kriminal). Razviti postopke ter sredstva za izmenjavo obveščevalnih podatkov med agencijami.

- V Črni gori : V zvezi z organiziranim kriminalom povečati upravno in sodno usposobljenost za izvajanje kazenskega zakonika. Okrepiti oddelek za boj proti organiziranemu kriminalu pri Ministrstvu za notranje zadeve in zagotoviti koordinacijo vseh organov pregona.

KOSOVO, kakor je opredeljeno z Resolucijo Varnostnega sveta Združenih narodov 1244 z dne 10. junija 1999

3.1. Kratkoročne prednostne naloge

- Za zagotovitev varnega, demokratičnega in večetničnega Kosova je treba uresničiti izvajanje standardov za Kosovo, ki jih je sprejel Varnostni svet ZN.

- V tem smislu je treba obravnavati naslednje prednostne naloge:

Ključne prednostne naloge

- Zagotoviti dosledno spoštovanje pravne države in voditi politiko popolne nesprejemljivosti glede korupcije, organiziranega kriminala in finančnega kriminala.

- Zagotoviti demokratično upravljanje javnih storitev in omogočiti njihov dostop vsem prebivalcem na Kosovu ter vzpostaviti strokovno, odgovorno, dostopno, reprezentativno in transparentno javno upravo, v kateri ne bo političnega vmešavanja.

- Ustvariti okolje, ki bo omogočalo trajnostno sožitje etičnih skupin in bo ugodno za povratnike. Zagotoviti spoštovanje, varnost, svobodo gibanja in udeležbo vseh etničnih skupin. Izrecno je treba obsoditi vse oblike sovraštva do manjšin. Strogo je treba preganjati vse vrste kaznivih dejanj med etničnimi skupinami.

- Ustvariti pogoje za naložbe, trgovino in gospodarsko rast.

- Zagotoviti polno sodelovanje z Mednarodnim kazenskim sodiščem ZN za nekdanjo Jugoslavijo (MKSJ).

- V celoti spoštovati Resolucijo Varnostnega sveta Združenih narodov 1244 (RVSZN 1244) in pospešiti dobro pripravljen dialog z Beogradom. Delovati konstruktivno.

Politične zahteve

DEMOKRACIJA IN PRAVNA DRŽAVA

Začasne institucije samouprave

- Zagotoviti učinkovito delovanje Skupščine in njenih odborov, vlade in občin ter dosledno spoštovati poslovnik ter pravice in interese vseh skupnosti.

- Okrepiti nadzor izvršilnih organov Skupščine, kakor tudi njeno odgovornost in transparentnost.

- Povečati zastopanost manjšin v vseh institucijah in državnih upravah na občinski in državni ravni.

- Pripraviti in izvesti popis prebivalstva in prebivališč ob doslednem spoštovanju mednarodnih standardov.

Volitve

- Organizirati svobodne, pravične in transparentne volitve. Okrepiti neodvisen in večetničen centralni volilni odbor, pristojen za pravočasno izvedbo volitev 2006.

- Zagotoviti ustrezna volišča, varnostne in druge ukrepe za vse etnične skupine, da se jim omogoči uresničitev volilne pravice. Notranje razseljenim osebam in beguncem omogočiti udeležbo na volitvah, kljub omejeni možnosti vrnitve na Kosovo.

Javna uprava

- Zagotoviti preglednost postopkov zaposlovanja, premeščanja, ocenjevanje napredovanja, ravnanja in odpuščanja državnih uslužbencev, vključno z uslužbenci Kosovske zaščitne enote (Kosovo Protection Corps – KPC), policije,pravosodja ter postopkov finančnega upravljanja.

- Izboljšati kakovost in dostopnost do osnovnih javnih storitev vsem skupnostim, med drugim kot prispevek za zmanjšanje povpraševanja po storitvah, ki jih zagotavljajo vzporedne strukture.

- Razviti in ohraniti učinkovite institucije za usposabljanje uslužbencev javnih služb, brez političnega vmešavanja. Izboljšati usposabljanje vodilnih kadrov. Razviti Kosovski inštitut za javno upravo, da bo postal organ, sposoben za izvajanje strokovnega usposabljanja vseh državnih uslužbencev.

- Sprejeti zakon o obvladovanju izrednih dogodkov in si še naprej prizadevati za izboljšanje storilnosti, strokovnosti in koordinacije ustreznih kosovskih institucij, vključno s KPC, na področju javne zaščite.

- Pospešiti reformo lokalne samouprave in pri tem upoštevati mnenja in interese vseh skupnosti na Kosovu, vključno z dodeljevanjem ustreznih proračunskih virov in izboljšanjem upravne usposobljenosti, da se olajša proces decentralizacije.

Pravosodni sistem

- Zagotoviti učinkovita in nepristranska sodišča, brez političnega vmešavanja.

- Zaščititi priče.

- Uvesti sistem za avtomatizirano upravljanje sodnih zadev z namenom zmanjšanja zaostankov sodnih postopkov, zlasti v civilnem pravu. Zagotoviti izvrševanje odločb civilnih sodišč.

- Še naprej razvijati pravno izobraževanje in usposabljanje, zlasti za sodnike, tožilce in administrativno osebje. Sprejeti in izvajati zakon o Kosovskem inštitutu za pravosodje in ga preoblikovati v trdno institucijo, ki bo pristojna za usposabljanje na področju pravosodja.

- Okrepiti občinska sodišča in policijske ukrepe za preprečevanje, kaznovanje in odpravljanje nezakonite zasedbe, uporabe in gradnje nepremičnin.

- Okrepiti državno tožilstvo, da bo sposobno ravnati v skladu z načeli avtonomnosti in nepristranskosti.

- Razviti sposobnost za prevzem pristojnosti na področju pravosodja in notranjih zadev, brez političnega vmešavanja.

Protikorupcijska politika

- Uvesti zakon o preprečevanju korupcije. Ustanoviti protikorupcijsko agencijo. Sprejeti in izvajati protikorupcijski načrt.

ČLOVEKOVE PRAVICE IN ZAŠČITA MANJŠIN

- Zagotoviti trajno neodvisno delovanje in finančno sposobnost nepristranskega urada varuha človekovih pravic in spoštovanje priporočil varuha človekovih pravic.

- Olajšati in spodbujati vrnitev beguncev in razseljenih oseb iz vseh skupnosti in dokončati sanacijo objektov, ki so bili poškodovani in uničeni zaradi dogodkov marca 2004, vključno z zgodovinskimi in verskimi objekti.

- Okrepiti upravne strukture in mehanizme odgovornosti na Ministrstvu za vračanje beguncev in za zadeve skupnosti. Še naprej razvijati in izvajati skupni strateški okvir za vračanje beguncev in zadeve skupnosti ter razviti mehanizme na občinski ravni za olajšanje trajnostnega vključevanja povratnikov in obstoječih manjšinskih skupnosti.

- Sprejeti in uveljaviti učinkovit zakon o uradnih jezikih in vzpostaviti učinkovit mehanizem za spremljanje njegovega izvajanja.

- Urediti neuradna naselja. Poiskati trajnostne rešitve za vračanje in vključevanje romskih manjšin, ki živijo v nevarnih življenjskih pogojih v taborih, ter notranje razseljenih ljudi, ki živijo v neuradnih centrih.

- Sprejeti zakon o ohranitvi kulturne dediščine in vzpostaviti upravne mehanizme za zagotovitev njegovega izvajanja.

- Sprejeti zakone o javni radioteleviziji in proti javnem obrekovanju. Utrditi samourejevalni sistem medijev z vzpostavitvijo neodvisnega odbora za medije, učinkovitim delovanjem sveta za tisk in izvajanjem zakona o tisku.

- Vzpostaviti ustrezen pravni okvir za nevladne organizacije in zagotoviti svobodno delovanje znotraj nega

- Dokončati zakonodajo in dejavnosti za zaščito lastninskih pravic, predvsem stanovanjskih in najemniških pravic ter pravic do stanovanjskih in nestanovanjskih nepremičnin, vključno s pravnim okvirom za urejanje gradenj. Uskladiti občinske predpise in vzpostaviti mehanizem za učinkovito reševanje sporov glede poslovne in kmetijske lastnine. Povečati ozaveščenost javnosti o posledicah črnih gradenj.

- Razviti in izvajati strategijo, vključno s trajnim nasledstvom stanovanjskega in premoženjskega oddelka, da se bodo uredili še nerešeni zahtevki za stanovanjske nepremičnine.

- Izboljšati kakovost osnovnošolskega, srednješolskega, visokošolskega, poklicnega in strokovnega izobraževanja.

- Zagotoviti učinkovito izvajanje protidiskriminacijskega zakona.

- Sprejeti konkretne ukrepe za preprečevanje in kaznovanje vseh oblik nasilja do žensk.

REGIONALNE ZADEVE IN MEDNARODNE OBVEZNOSTI

- Krepiti regionalno sodelovanje in dobre sosedske odnose.

- Skleniti in izvajati sporazume o prosti trgovini v regiji in prisostvovati pri vseh ustreznih pobudah na regionalni ravni, predvsem v okviru Pakta stabilnosti.

Gospodarske zahteve

- Zaključiti proces privatizacije v skladu z načrtom Kosovske agencije za privatizacijo (Kosovo Trust Agency).

- Dokončati vključevanje podjetij v družbeni lasti, tj. javno podjetje za električno energijo, železnice, službe, pristojne za daljinsko ogrevanje, vodo in odpadke. Izvajati nadaljnje ukrepe prestrukturiranja za izboljšanje njihovega upravljanja, učinkovitosti in finačne vzdržnosti. Še naprej razvijati ureditveni okvir za javna podjetja in okrepiti upravno usposobljenost neodvisnih regulatornih organov.

- Okrepiti transparentnost in vzdržnost javnih financ. Zagotoviti skladnost proračuna za leto 2006 s konsolidiranim srednjeročnim okvirom izdatkov.

- Opredeliti in izvajati makroekonomske in proračunske prednostne naloge v tesnem sodelovanju z MDS.

- Okrepiti davčno disciplino in zagotovit boljši nadzor javne porabe. Vzpostaviti učinkovite postopke za odkrivanje, obravnavo in spremljanje primerov domnevnih goljufij in drugih nepravilnosti, ki zadevajo nacionalna in mednarodna sredstva.

- Nadaljevati razvoj okvirne trgovinske zakonodaje ter politik, povezanih s trgovino, pri čemer je treba zagotoviti združljivost z EU in STO. Razglasiti in izvajati zakon o dejavnostih zunanje trgovine.

Evropski standardi

- Okrepiti upravno usposobljenost vseh institucij za učinkovito preverjanje skladnosti politik in zakonodaje z zahtevami EU, zlasti s krepitvijo struktur, povezanih z evropskim približevanjem.

NOTRANJI TRG

Prosti pretok blaga

- Pripraviti potrebno zakonodajo in vzpostaviti infrastrukturo glede standardizacije, certificiranja, meroslovja, akreditacije in ugotavljanja skladnosti in pri tem upoštevati združljivost z drugo regijo.

- Uvesti zakon o domači trgovini.

Prosti pretok kapitala

- Sprejeti smotrnih zahtev in okrepiti postopek nadzora v finančnem sektorju.

Carine in obdavčenje

- Povečati usposobljenost carinske uprave za boj proti korupciji in čezmejnemu kriminalu. Povečati usposobljenost enote za preiskavo kaznivih dejanj.

- Upoštevati obveznosti v zvezi z izvajanjem preferenčnih trgovinskih ukrepov (poreklo).

- Spoštovati načela etičnega kodeksa za obdavčitev podjetij ter zagotavljati skladnost novih davčnih ukrepov s temi načeli.

Javna naročila

- Sprejeti in učinkovito izvajati revidiran zakon o javnih naročilih, vključno z izvajanjem s tem povezane zakonodaje. Vzpostaviti učinkovite revizijske postopke.

Pravo intelektualne lastnine

- Oblikovati in izvajati zakonodajo o varstvu pravic intelektualne, industrijske in poslovne lastnine. Določiti srednjeročno strategijo za izboljšanje uresničevanja teh pravic.

Statistika

- Pripraviti prvi sklop zanesljive (narodnogospodarske) računovodske statistike.

SEKTORSKE POLITIKE

Industrija in MSP

- Sprejeti srednjeročno strategijo o politiki MSP, vključno z vzpostavitvijo agencije za spodbujanje MSP in agencije za spodbujanje naložb. Nadaljevati izvajanje Evropske listine za mala podjetja.

- Sprejeti univerzalni okvir za izdelavo finančnih poročil, primeren za okoliščine na Kosovu, pri čemer se uporaba Mednarodnih standardov za poročanje o finančnem položaju ter Mednarodnih računovodskih standardov omeji na podjetja v javnem interesu in v celoti uporablja izjeme, predvidene v četrti in sedmi direktivi o pravu družb.

Kmetijstvo in ribištvo

- Oblikovati in začeti izvajati politiko razvoja podeželja.

- Nadaljevati prilagajanje zakonodaje z veterinarskim in fitosanitarnim pravnim redom EU.

- Prilagoditi sistem označevanja živali in registriranja goveda z zahtevami EU.

Okolje

- Pripraviti sprejetje in izvajati zakonodajo o presoji vplivov na okolje v skladu s pravnim redom EU.

- Pripraviti celovit okoljski akcijski načrt, ki bo zlasti upošteval vprašanja javnega zdravja, z namenom približevanja pravnemu redu EU.

- Pripraviti dejavnosti za povečanje ozaveščenosti javnosti in udeležbo civilne družbe pri okoljskih vprašanjih.

Prometna politika

- Nadaljevati izvajanje Memoranduma o soglasju o razvoju ključnega regionalnega prometnega omrežja v jugovzhodni Evropi, vključno s prometnim observatorijem.

- Izvajati zakon o prevozih v cestnem prometu. Izvajati zakon o varnosti v cestnem prometu in začeti izvajati ukrepe na tem področju.

- Okrepiti zmogljivost na področju prometnega načrtovanja za sprejetje in začetek izvajanja okvira prometne politike, vključno s postopnim razvojem multimodalne prometne strategije na državni in lokalni ravni.

- Nadaljevati prizadevanja za izboljšanje upravljanja sredstev, ki temelji na podatkih, za vzdrževanje in sanacijo.

- Nadaljevati prilagajanje letalske zakonodaje pravnemu redu EU glede skupnega evropskega zračnega prostora (ECAA).

- Vzpostaviti mesto civilnega upravljavca prištinskega letališča, njegovo osebje ter objekte in naprave, da bi zagotovili zadovoljivo raven varnosti ter dobro in odgovorno upravljanje.

Energetika

- Začeti izvajati prevzete obveznosti v okviru Pogodbe o Energetski skupnosti. Družbi za električno energijo zagotoviti sposobnost za preživetje, predvsem z znatno povečanim pobiranjem prihodkov in izboljšanjem struktur upravljanja.

Informacijska družba in mediji

- Sprejeti in začeti izvajati politiko o elektronskem komunikacijskem omrežju in storitvah, namenjenih ustvarjanju stabilnega konkurenčnega okolja, ki bo pritegnilo tuje naložbe.

Finančni nadzor

- Razviti strategijo javnega notranjega finančnega nadzora kot osnovo za izpolnjevanje srednjeročnih priporočil na tem področju.

PRAVICA, SVOBODA IN VARNOST

Vizumi, nadzor meje, azil in migracije

- Okrepiti sodelovanje med agencijami za upravljanje meje/razmejitvenih črt.

Pranje denarja

- Zagotoviti finančnemu informativnemu središču učinkovito opravljanje svoje vloge zbiranja in analiziranja podatkov glede pranja denarja.

Droge

- Še naprej krepiti zmogljivost na lokalni ravni oddelka za preiskovanje drog.

Policija

- Izboljšati učinkovitost kriminalnih preiskav. Sprejeti in izvajati zakonodajo za vzpostavitev kosovske policijske službe in okrepiti njeno usposobljenost za preiskovanje in notranji nadzor. Okrepiti njeno vodenje.

- Zagotoviti, da bo akademija za izobraževanje in usposabljanje na področju javne varnosti, ki bo ustanovljena v prihodnosti, neodvisna in strokovna ustanova za usposabljanje.

Boj proti organiziranemu kriminalu in terorizmu

- Še naprej krepiti lokalno usposobljenost oddelka za organizirani kriminal v okviru kosovske policijske službe. Izvajati akcijski načrt proti trgovini z ljudmi.

3.2. Srednjeročne prednostne naloge

Politične zahteve

DEMOKRACIJA IN PRAVNA DRŽAVA

Javna uprava

- Nadaljevati trajno reformo javne uprave in pri tem upoštevati omejitve proračuna. Izboljšati usposobljenost lokalne uprave za pravično in učinkovito zagotavljanje storitev prebivalcem na svojem območju.

Pravosodni sistem

- Opredeliti in konsilidirati celotni pravni okvir, ki spoštuje pravice in interese vseh skupnosti in izhaja iz vseh pravnih virov, ki se trenutno uporabljajo na Kosovu.

- Oblikovati in izvajati celovito strategijo za krepitev neodvisnega sodstva ter avtonomnosti sistema sodnega pregona.

- Okrepiti upravno usposobljenost in učinkovitost sodstva in vseh organov kazenskega pregona. Zagotoviti celovit in ustaljen sistem pravne pomoči. Razviti mehanizme alternativnega reševanja sporov.

- Izboljšati sistem izvrševanja kazenskih sankcij, pri čemer je treba posebno pozornost posvetiti varnosti, nadzoru, upravljanju, poklicnemu usposabljanju, programom za ponovno vključevanje in stanju opreme.

ČLOVEKOVE PRAVICE IN ZAŠČITA MANJŠIN

- Sprejeti zakonodajo in vzpostaviti ter spoštovati mehanizme za varstvo človekovih pravic in pravic manjšin v skladu s priporočili Sveta Evrope.

- Zagotoviti trajnostni obstoj etničnih manjšin ter nediskriminatorno udeležbo v družbi, sprejeti konkretne ukrepe za zagotovitev njihove varnosti, svobode gibanja ter pravičnega dostopa do javnih in splošnih storitev.

- Izvajati zakon o enakosti med spoloma. Zagotoviti vključevanje načela enakosti žensk v vse obstoječe politike in zakonodajo.

- Razviti celostno politiko ohranjanja kulturne dediščine. Skupnost dejavno ozaveščati o spoštovanju kulturne dediščine.

- Zagotoviti, da javna radiotelevizija izpolnjuje svojo vlogo javne službe za vse skupnosti in v njihovih jezikih. Spodbujati radiotelevizijo manjšin in omogočiti trajnost manjšinskih medijev. Zagotoviti enake pogoje delovanja tako za zasebne kot za javne medije.

- Zagotoviti, da nudita kosovska katastrska agencija in občinski katastrski urad transparenten in nediskriminatoren dostop do zemljiške knjige in da razpolagata z delujočimi mehanizmi odgovornosti.

REGIONALNE ZADEVE IN MEDNARODNE OBVEZNOSTI

- Še naprej krepiti mehanizme regionalnega in mednarodnega sodelovanja na področju kazenskega pregona, vključno s premestitvijo osumljencev in obsojencev ter vzajemno pravno pomočjo med pravosodnimi organi.

Gospodarske zahteve

- Pripraviti temelje za razvoj usposobljenosti za upravljanje posojanja in zadolževanja.

- Proučiti možne jamstvene mehanizme, da bi pritegnili tuja vlaganja, zlasti s sodelovanjem večstranske agencije za naložbeno zavarovanje.

- Izboljšati davčni sistem in okrepiti usposobljenost davčne uprave, da se izboljša pobiranje davkov.

- Razviti prilagodljive socialne politike za spodbujanje zaposlovanja in socialne kohezije, reševanje vprašanja revščine in socialne izključenosti.

- Razviti usposobljenost bančnega sektorja tako, da bo zagotavljal konkurenčne bančne storitve in dolgoročno financiranje. Zagotoviti zanesljiv in učinkovit bančni nadzor, nadzor zavarovalnic in pokojninskih zavodov.

- Pospešiti oblikovanje srednjeročne razvojne strategije in načrta, povezanega s sektorskimi strategijami, ki upoštevajo zmanjševanje revščine in so skladne s srednjeročnim okvirom izdatkov in programom javnih naložb.

Evropski standardi

NOTRANJI TRG

Prosti pretok blaga

- Začeti prenos direktiv po starem in novem pristopu.

- Še naprej prevzemati evropske standarde (EN).

- Oblikovati strukturo za nadzor trga.

Carine in obdavčenje

- Še naprej prilagajati davčno in carinsko zakonodajo pravnemu redu EU in nadalje krepiti upravno usposobljenost za izvajanje te zakonodaje in za boj proti korupciji, čezmejnemu kriminalu in davčnim utajam.

Javna naročila

- Zagotoviti, da državni organi in podjetja na vseh ravneh učinkovito izvajajo pravila javnega naročanja, vključno z razvojem izvedbenih orodij, zagotavljanjem usposabljanja in krepitvijo upravne usposobljenosti.

Pravo intelektualne lastnine

- Še naprej krepiti uveljavljanje pravic intelektualne, industrijske in poslovne lastnine v skladu s srednjeročno strategijo.

Statistika

- Povečati prizadevanja za vzpostavitev zanesljivega statističnega sistema.

SEKTORSKE POLITIKE

Industrija in MSP

- Še naprej izvajati Evropsko listino za mala in srednja podjetja in srednjeročno strategijo za MSP.

- Nadaljevati postopno prilagajanje prava družb, vključno s standardi poročanja o finančnem položaju.

Kmetijstvo in ribištvo

- Razviti politiko in ureditveni okvir v podporo uresničljivi zemljiški reformi. Podpreti zaščito kmetijskih zemljišč pred nenačrtno urbanizacijo.

- Začeti ukrepe za označevanja ovac in koz ter registracijo njihovega gibanja.

- Pripraviti program za izboljšanje obratov za predelavo hrane.

- Začeti ukrepe za učinkovit nadzor domače rastlinske predelave, zlasti za proizvode s posebnimi zahtevami EU.

Okolje

- Sprejeti in izvajati okoljski akcijski načrt z namenom približevanja pravnemu redu EU.

- Izvajati in podpreti dejavnosti za povečanje ozaveščenosti javnosti in udeležbo civilne družbe pri okoljskih vprašanjih.

Prometna politika

- Nadaljevati izvajanje Memoranduma o soglasju glede razvoja temeljnega regionalnega prometnega omrežja v jugovzhodni Evropi.

Energetika

- Razviti zakonodajni in ureditveni okvir za spodbujanje javno-zasebnih partnerstev ter mešanih naložb v energetskem sektorju v skladu s sklepi študije o povečanju naložb.

Informacijska družba in mediji

- Izvajati zakonodajo o elektronskem komunikacijskem omrežju in storitvah ter okrepiti položaj neodvisnega regulatornega organa.

Finančni nadzor

- Razvijati in izvajati načela decentralizirane upravne odgovornosti in delovanja neodvisne notranje revizije v skladu z mednarodnimi standardi in najboljšimi praksami EU s pomočjo skladne zakonodaje in ustrezne upravne usposobljenosti, vse pa bo usklajevalo Ministrstvo za finance.

- Okrepiti izvedbeno usposobljenost ter funkcionalno in finančno neodvisnost vrhovne revizijske institucije.

PRAVICA, SVOBODA IN VARNOST

Droge

- Oblikovati in izvajati učinkovito zakonodajo in strategije proti prometu z drogami in zlorabi drog.

Boj proti organiziranemu kriminalu in terorizmu

- Oblikovati in izvajati celovito strategijo za boj proti organiziranemu kriminalu, finančnemu kriminalu in terorizmu. Krepiti lokalno usposobljenost za preiskovanje dejanj organiziranega kriminala. Okrepiti sodno usposobljenost za preganjanje primerov organiziranega kriminala in finančnega kriminala.

- Razviti strategijo zbiranja orožja ter dokončati in izvajati zakonodajo v zvezi z orožjem malega kalibra.

[1] UL L 86, 24.3.2004, str. 1

[2] UL L 306, 7.12.2000, str. 1, kakor je bila spremenjena z Uredbo (ES) št. 2415/2001 (UL) L327, 12.12.2001, str.3

[3] Člen 5 Uredbe Sveta 2666/2000:

1. Spoštovanje načela demokratičnosti in pravne države, človekovih pravic in temeljnih svoboščin, pravic manjšin je glavni element pri uporabi te uredbe in predpogoj za upravičenost do pomoči Skupnosti. Če ta načela niso spoštovana, lahko Svet s kvalificirano večino na predlog Komisije sprejme ustrezne ukrepe.

2. Pogoj za pomoč Skupnosti je tudi izpolnjevanje zahtev, ki jih je opredelil Svet v sklepih z dne 29. aprila 1997, zlasti se mora prejemnik zavezati, da bo izvajal demokratične, gospodarske in institucionalne.

[4] Brez Kosova, kakor je opredeljeno z Resolucijo Varnostnega sveta Združenih narodov 1244.